Diari Oficial de la Generalitat Valenciana


Sumari del DOGV 8106, del 16-08-2017 (2017/6784)

RESOLUCIÓ de 30 de juny de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 20/17-AIA Vilallonga.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8106

Data del DOGV
:   16-08-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6784


Data del document
:   30-06-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 30 de juny de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 20/17-AIA Vilallonga. [2017/6784]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 20/17-AIA Vilallonga.  
  
«Declaració d'impacte ambiental  
Expedient: 20/8162-RII.  
Títol: Projecte de modificació substancial autorització ambiental integrada.  
Òrgan substantiu: Direcció General de Canvi Climàtic i Qualitat Ambiental (89/2016 IPPC).  
Òrgan instrumental: Servei Territorial d'Indústria i Energia (ATREGI/2016/3/46).  
Promotor: Juan y Juan Industrial, SLU.  
Localització: Vilallonga (València).  
NIMA: 4574669517.  
  
Descripció del projecte  
Juan y Juan Industrial, SLU, explota una indústria de fabricació de productes de pastisseria i brioixeria industrial, productes d'alimentació infantil i cremes d'untar, situada al carrer Camí de la Font núm. 11, del terme municipal de Vilallonga (València). La dita activitat compta amb autorització ambiental integrada (d'ara en avant, AAI), atorgada per resolució de 2 de setembre de 2008 (318/AAI/CV). En la seua tramitació va intervindre aquest òrgan ambiental, que va emetre un informe en data 6 de setembre de 2007, en què assenyalava que la instal·lació considerada no constituïa un supòsit d'avaluació d'impacte ambiental (expedient 265/9459-QBS).  
Mitjançant resolucions de 21 de desembre de 2011, 12 de juliol de 2012, 23 de desembre de 2013 i 27 d'octubre de 2014, s'ha modificat i actualitzat l'esmentada autorització (AAI). En particular, la resolució de 12 de juliol de 2012, preveu la instal·lació d'una planta de cogeneració d'1 MW de potència elèctrica. Aquesta actuació va ser sotmesa a avaluació d'impacte ambiental, i va obtindre declaració d'impacte ambiental per resolució de 26 de juny de 2012 (expedient 30/0663-JWM i consulta prèvia 174/3842-QYE).  
En l'actualitat, el promotor pretén la instal·lació d'un nou equip de cogeneració, que ampliarà la capacitat de generació d'energia d'1 MW a 2,25 MW, per la qual cosa es requereix la tramitació d'una modificació substancial de l'AAI (referència 89/16 IPPC), d'acord amb la Llei 6/2014, de 25 de juliol. Així mateix, es tracta d'una instal·lació que requereix autorització en matèria d'energia, per la qual cosa s'ha sol·licitat al Servei Territorial d'Indústria i Energia (referència ATREGI/2016/3/46).  
El nou equip de cogeneració, s'alimentarà amb gas natural, a partir de la xarxa de distribució existent que alimenta el motor de cogeneració ja instal·lat. Aquesta xarxa s'adapta per a ajustar-la als requeriments del subministrament de la instal·lació en el seu conjunt.  
El motor proporcionarà electricitat i mitjançant el circuit d'aigua a alta temperatura de refrigeració del motor, s'obtindrà calor que s'aprofitarà en el procés industrial (calor de procés, precalfament de l'aigua en la caldera de vapor, aigua calenta per a la màquina d'absorció de l'equip de fred, evacuació mitjançant aerotermos). La calor dels gasos de fuga s'aprofita en una caldera de recuperació. A més de l'equip de cogeneració, s'instal·larà l'aparellatge necessari per al seu funcionament i connexió amb les xarxes internes de la planta de fabricació. Es preveu l'autoconsum de l'energia generada, encara que s'habilita la connexió amb la xarxa de distribució.  
Tots els equips queden a l'interior d'un edifici específic per a la instal·lació de cogeneració, ja construït. En una sala annexa a la dels dits equips, se situa el centre de transformació 400 V/20 kV i les cel·les de línia, protecció i mesura i interconnexió amb la xarxa interior. El nou trafo se situarà junt amb el preexistent, que dóna servei al motor ja instal·lat, d'1 MW.  
  
Tramitació administrativa  
Amb data 6 de febrer de 2017, es va rebre sol·licitud de declaració d'impacte ambiental remesa pel Servei de Prevenció i Control Integrat de la Contaminació, de la Direcció General de Canvi Climàtic i Qualitat Ambiental. La sol·licitud indica que s'ha realitzat el tràmit d'informació pública i consultes de l'expedient, sense que s'hagen rebut al·legacions, i adjunta còpia del projecte de modificació d'autorització ambiental integrada, així com del certificat de verificació documental per òrgan col·laborador. L'esmentat projecte, inclou com a annex l'estudi d'impacte ambiental.  
  
Afeccions legals  
La legislació en matèria d'indústria i energia i el seu desplegament reglamentari, regulen aspectes tècnics i jurídics relatius a les instal·lacions de generació i cogeneració.  
El Reial decret 9/2005, de 14 de gener, en el seu annex I, enumera les activitats potencialment contaminants del sòl, entre les quals es troba la producció i distribució d'energia elèctrica (CNAE-93 Rev1 40,1).  
  
La gestió dels residus generats atendrà el que estableix la legislació estatal i autonòmica reguladora de la matèria. En particular, els residus de construcció es gestionaran d'acord amb el Reial decret 105/2008, d'1 de febrer i el Decret 200/2004, d'1 d'octubre.  
  
D'acord amb la Llei 34/2007, de 15 de novembre i el Reial decret 100/2011, de 28 de gener, els motors de combustió interna, constitueixen una activitat potencialment contaminant de l'atmosfera. Considerant la potència instal·lada, el focus d'emissió associat a l'equip de cogeneració estaria catalogat en el grup C.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
  
Consideracions ambientals  
El terme municipal de Vilallonga, es localitza al nord de la serra de la Safor. El nucli urbà, està ubicat entre aquesta i el riu Serpis. A l'oest del municipi, la mateixa serra forma part de la Xarxa Natura 2000 (LIC Serra de la Safor, ZEPA Serres de la Marina). Així mateix, el llit del riu, està protegit amb la figura de paisatge protegit. La resta del terme municipal, i en particular el nucli urbà, no està afectat per cap figura de protecció. No obstant això, atesa la presència del riu Serpis, sí que queda dins de l'àmbit del pla d'ordenació dels recursos naturals de la Marjal Pego-Oliva (Decret 280/2004, de 17 de desembre).  
  
L'actuació s'engloba en una indústria existent, de grans mides, situada en polígon industrial urbanitzat, per la qual cosa no s'estima que puga generar afecció sobre els dits espais. La disponibilitat d'energia elèctrica en la indústria està restringida per les limitacions que presenta la xarxa de distribució de la zona. La tecnologia seleccionada, consistent en la generació d'energia elèctrica i calor mitjançant un motor de cogeneració a gas natural, presenta avantatges enfront d'altres alternatives, com l'ús de motors dièsel, ja que la calor que demana el procés, en tot cas, requeriria l'ús d'altres equips de combustió.  
  
La documentació presentada inclou còpia dels informes d'auditoria acústica i de mesurament d'emissions a l'atmosfera, que acrediten el compliment dels límits establits en l'AAI.  
En fase d'execució del projecte, no resulten necessàries obres d'entitat, ja que els equips es col·locaran en un edifici ja construït i habilitat per a això. Les accions estan associades a la mateixa instal·lació dels equips. S'incorporen les mesures preventives habituals en obra: adequat manteniment de la maquinària, treball en horari diürn, adequada gestió dels residus i neteja de la zona.  
En fase de funcionament, la principal afecció està associada a l'emissió de gasos de combustió. En emprar-se com a combustible el gas natural, s'estima una baixa ràtio d'emissió de contaminants i el compliment dels límits aplicables. Es calcula l'altura de la ximenera per a assegurar una correcta dispersió de les emissions. El consum de combustibles genera gasos d'efecte d'hivernacle; no obstant això, un focus d'aquestes característiques, no resulta rellevant. L'edifici de cogeneració, se situa en la zona oest de la parcel·la, que confronta amb zona residencial. Per a reduir el soroll associat al funcionament del motor, aquest es col·loca sobre bancada aïllada i s'instal·la silenciador en l'eixida de gasos; a més, els tancaments de l'edifici disposen d'aïllament acústic, per la qual cosa limiten la transmissió a l'exterior. L'ús i manteniment dels equips comporta la generació de residus, principalment greixos i oli mineral, encara que en escassa quantitat, en relació amb la generació total de la indústria, i es gestiona de forma conjunta amb aquests. En situar-se la instal·lació en una parcel·la urbanitzada i pavimentada, no s'estima que hi haja un risc rellevant de contaminació per abocament accidental al sòl.  
En cas de finalitzar la vida útil de l'equip, se substituirà per un altre anàleg, procedint a la correcta gestió d'aquest. En cas de tancament definitiu de la indústria, es gestionarà conjuntament amb els materials resultants del desmantellament.  
El programa de vigilància ambiental preveu el control de l'adequada gestió dels residus d'obra; una vegada posat en marxa l'equip, es preveu el control en continu dels paràmetres de funcionament, mesurament del nivell sonor en l'entorn i de l'emissió dels gasos de fuga del motor per entitat col·laboradora.  
  
Consideracions jurídiques  
El projecte d'instal·lació d'un equip de cogeneració en la fàbrica de pastisseria i brioixeria industrial de Juan y Juan Industrial, SLU, a Vilallonga (València), constitueix un supòsit d'avaluació d'impacte ambiental ordinària (article 7.1, d'acord amb les previsions de la Llei 21/2013, de 9 de desembre i la Llei 2/1989, de 3 de març), en quedar inclòs en l'annex I del Decret 162/1990, de 15 d'octubre (grup 2.f).  
En el projecte s'ha observat el tràmit d'avaluació d'impacte ambiental ordinària previst en la secció 1a del capítol 2 del títol II de la Llei 21/2013 i en les altres disposicions que s'apliquen.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, es redacta la següent:  
  
Declaració d'impacte ambiental  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de modificació substancial d'autorització ambiental integrada de Juan y Juan Industrial, SL, per a les seues instal·lacions del Camí de la Font núm. 11, del terme municipal de Vilallonga (València), a fi d'instal·lar-hi un nou equip de cogeneració d'1,25 MW de potència elèctrica, sempre que es desenvolupe amb les previsions del projecte, l'estudi d'impacte ambiental i la resta de documentació que hi ha en l'expedient, i amb les condicions següents:  
  
1. Atés que el nou equip de cogeneració constitueix un focus d'emissió de gasos contaminants, quedarà inclòs en l'AAI, amb les condicions de limitació d'emissions i periodicitat de mesurament que s'hi establisquen.  
2. A la posada en marxa de l'equip, es procedirà a la realització d'auditoria acústica per ECMCA, a fi de comprovar el compliment dels nivells sonors en el límit amb sòl urbà residencial, atesa la proximitat de l'edifici de cogeneració a la zona esmentada.  
3. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia.  
4. Qualsevol modificació o ampliació del projecte presentat, haurà de ser comunicada a l'òrgan ambiental competent que establirà, si és procedent, l'aplicació de noves mesures correctores.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjuí dels que, si és el cas, pertoquen en via administrativa i judicial davant de l'acte pel qual s'autoritza el projecte, d'acord amb el que disposa l'article 41.4 de la Llei 21/2013.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 41.3 de la Llei 21/2013.  
  
Quart  
La present declaració d'impacte ambiental perdrà la seua vigència i cessarà en la producció dels efectes que li són propis si no s'ha començat l'execució del projecte en el termini màxim de quatre anys des de la seua publicació, d'acord amb el que disposa l'article 43 de la Llei 21/2013.  
  
València, 1 de juny de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 30 de juny de 2017.- El director general de Medi Natural i d'Avaluació Ambiental: Antoni Marzo i Pastor.